[θ]εο[ι]. [σ]υνγραφαι της σκευοθηκης της λιθινης τοις κρεμαστοις σκευεσιν ευθυδομου δημητριου μελιτεως φιλωνος εξηκεστιδου ελευσινιου. σκευοθηκην οικοδομησαι τοις κρεμαστοις σκευεσιν εν ζειαι αρξαμενον απο του προπυλαιου του εξ αγορας προσιοντι εκ του οπισθεν των νεωσοικων των ομοτεγων μηκος τετταρων πλεθρων πλατος πεντηκοντα ποδων και πεντε συν τοις τοιχοις. κατατεμων του χωριου βαθος απο του μετεωροτατου τρεις ποδας το αλλο ανακαθαραμενος επι το στεριφον στρωματιει και αναληψεται ισον κατα κεφαλην απαν ορθον προς τον διαβητην. στρωματιει δε και τοις κιοσιν απολειπων απο του τοιχου εκατερου πεντε κ[αι δεκ]α ποδας συν τωι παχει του κιονος αριθμος των κιονων εκατερου του στοιχου πεντε και τριακοντα διαλειπων δ[ι]οδον τωι δημωι δια μεσης της σκευοθηκης πλατος το μεταξυ των κιονων εικοσι ποδων. παχος [δ]ε ποησει το στρωμα τετραπουν τιθεις τους λιθους εναλλαξ φορ[μη]δον και παρα μηκος. οικοδομησει δε τους τοιχους της σκευοθηκη[ς κα]ι τους κιονας ακτιτου λιθου θεις ευθυντηριαν τοις τοιχοις [π]λατος τριων ποδων παχος τριων ημιποδιων μηκος τετραποδων των λ[ιθ]ων επι δε ταις γωνιαις τετραποδων και τριων παλαστων. και επι της ευθυντηριας επιθησει ορθοστατας περι μεσηι τηι ευθυντηρια[ι] μηκος τετραποδας παχος πενθημιποδιων και δακτυλου υψος τριποδας τους δ επι ταις γωνιαις μηκος εκ του μετρου των τριγλυφων διαλειπων θυραιας κατα το πλατος της σκευοθηκης δυο εκ[α]τερωθεν πλατος εννεα ποδων. και οικοδομησει μετωπον εκατερωθε[ν] εν τωι μετα[ξ]υ των θυρων πλατος διπουν εις δε το εισω δεκαπουν. και περικαμψει τον τοιχον μεχρι των πρωτων κιονων προς ον ανοιξεται η θυρα εκατερα. επι δε του ορθοστατου πλινθισιν οικοδομησει τους τοιχους μηκος τετραποσιν πλατος πεντε ημιποδιων επι δε ταις γωνιαις μηκος εκ του μετρου των τριγλυφων παχος τριημιποδιοις. υψος δε ποιησει των τοιχων απο της ευθυντηριας επτα και εικοσι ποδων συν τηι τριγλυφωι υπο το γεισον τας δε θυραιας υψος πεντε και δεκα ποδων και ημιποδιου. και επιθησει υπερτοναια λιθου πεντεληικου μηκος δωδεκα ποδων πλατος ισα τοις τοιχοις υψος διστοιχα παρασταδας στησας λιθου πεντεληικου η υμηττιου οδους υποθεις υμηττιους. και γεισον επιθησει επι των υπερτοναιων υπερεχον τρια ημιποδια. και ποιησει θυριδας κυκλωι εν απασιν τοις τοιχοις καθ εκαστον το μετακιονιον εν δε τωι πλατει τρεις εκατερωθεν υψος τριων ποδων πλατος δυοιν ποδοιν και εναρμοσαι εις εκαστην την θυριδα χαλκας θυριδας αρμοττουσας. και επιθησει επι τους τοιχους γεισα κυκλωι και τους αιετους οικοδομησει και γεισα επιθησει καταιετια. και στησει τους κιονας υποθεις στυλοβατην κατα κεφαλην ισον τηι ευθυντηριαι παχος τριων ημιποδιων πλατος δε τριων ποδων και παλαστης μηκος τετταρων ποδων παχος των κιονων κατωθεν δυοιν ποδοιν και τριων παλαστων μηκος συν τωι επικρανωι τριακοντα ποδων σφονδυλων εκαστον επτα μηκος τετραποδων του δε πρωτου πεντεποδος τα δε επικρανα επιθησει επι τους κιονας λιθου πεντεληικου και επιθησει επιστυλια ξυλινα επι τους κιονας κολλησας πλατος πεντε ημιποδιων υψος εννεα παλαστων εκ του υψηλοτερου αριθμος δεκαοκτω εφ εκατερον τον τονον. και μεσομνας επιθησει επι τους κιονας υπερ της διοδου πλατος και υψος ισα τοις επιστυλιοις και επιθησει κορυφαια πλατος επτα παλαστων υψος δε πεντε παλαστων και δυοιν δακτυλοιν ανευ της καταφορας υποθεις υποθημα επι της μεσομνης μηκος τριων ποδων πλατος τριων ημιποδιων και διαρμοσει τα κορυφαια κερκισιν επι των μεσομνων. και επιθησει σφηκισκους παχος δεκα δακτυλων πλατος τριων παλαστων και τριων δακτυλων διαλειποντας απ αλληλων πεντε παλαστας. και επιθεις ιμαντας πλατος ημιποδιου παχος δυοιν δακτυλοιν διαλειποντας απ αλληλων τετταρας δακτυλους και επιθεις καλυμματα παχος δακτυλου πλατος εξ δακτυλων καθηλωσας ηλοις σιδηροις δορωσας κεραμωσει κορινθιωι κεραμωι αρμοττοντι προς αλληλον. και επιθη[σ]ει υπερ των θυρων επι τα μετωπα εκ του εντος οροφην λιθινην λιθου υμηττιου. και θυρας επιθησει τηι σκευοθηκηι αρμοττουσας εις τας θυραιας χαλκας εξωθεν ποιησας. και συνστρωσει το εδαφος λιθοις το εντος απαν συναρμοττουσι προς αλληλους και επεργασεται ορθον και ομαλες ανωθεν. και διαφραξει το μεταστυλιον εκαστον ορθοσταταις δυοιν λιθινοις υψος τριων ποδων και εν τωι μεταξυ κινκλιδα επιθησε[ι] κλειομενην. ποιησει δε και τας οροφας τας δια μεσου εφ ων τα σκευη κεισεται το εντος των κιονων εκατερωθεν μεχρι του τοιχου διαρμοσας καθ εκαστον τον κιονα και παρα τον τοιχον εκατερωθεν διερεισματι πλατος πεντε παλαστων υψος ποδιαιωι επιβαλλοντι επι μεν τον τοιχον τρεις παλαστας παρα δε τον κιονα παρασταδια στησει λιθινα. και επι των διερεισματων επιθησει σφηκισκους επτα εφ εκαστην την χωραν συνπληρων μεχρι των κιονων πλατος τριων παλαστων παχος ημιποδιου και συνστρωσει πιναξιν απαν το χωριον συμβαλων και κολλησας πλατος τριποδας παχος δυοιν δακτυλοιν ποιησει δ[ε κ]αι μεσομνας εφ ων κεισεται τα υποζωματα και ταλλα σκευη παρ εκατερον τον τοιχον διπλας το υψος και επικαμψει παρα τους πλ[α]γιους τοιχους και κατα τους κιονας επικαμψει καθ εκαστην την χωραν υψος δε ποιησει απο της οροφης τετταρων ποδων την δε επανω μεσομνην απο της ετερας απεχουσαν πεντε ποδας ικριωτηρα στησας απο της κατω οροφης μεχρι της ανω οροφης πλατος ημιποδιου παχος εξ δακτυλων διερεισας διερεισματα εις τους ικριωτηρας το αυτο παχος θρανους επιθησει διανεκεις ενα εκατερωθεν παχος εξ δακτυλων πανταχηι και επι τουτων επιθησει πινακας συνκολλησας μηκος τετραποδας πλατος τριποδας παχος δυοιν δακτυλοιν και [κ]αθηλωσει συναρμοττοντας εξ ισου τοις θρανοις. και κλιμακας ποιησει ξυλινας αναβαινειν επι τας μεσομνας. ποιησει δε και κιβωτους τοις ιστιοις και τοις παραρρυμασιν τοις λευκοις αριθμον εκατον τριακοντα τετταρας προς το παραδειγμα ποιησας και θησει κατα τον κιονα εκαστον και μιαν εις το καταντροκυ χωριον και ποιησει ανοιγνυμενας τωμ μεν προς τωι τοιχωι κειμενων τομ προσθιον τοιχον των δε κατα τους κιονας κειμενων αμφοτερους τους πλαγιους τοιχους οπως αν ηι οραν απαντα τα σκευη διεξιουσιν οπος αν ηι εν τηι σκευοθηκηι οπως δ αν και ψυχος ηι εν τηι σκευοθηκηι οταν οικοδομηι τους τοιχους της σκευοθηκης διαλειψει των πλινθιδων εν τοις αρμοις ηι αν κελευηι ο αρχιτεκτων. ταυτα απαντα εξεργασονται οι μισθωσαμενοι κατα τας συγγραφας και προς τα μετρα και προς το παραδειγμα ο αν φραζηι ο αρχιτεκτων και εν τοις χρονοις αποδωσουσιν οις αν μισθωσωνται εκαστα των εργων.
Att. — stoich. 54 — 347/6